**Personer med utviklingshemming må få lik tilgang som befolkningen for øvrig til behandling for psykiske lidelser**

I Norsk Forbund for Utviklingshemmede (NFU) er vi godt kjent med at mange personer med utviklingshemming ikke får tjenester i psykisk helsevern. Nå er det også dokumentert i en rapport fra Nasjonalt kompetansesenter for personer med utviklingshemming og psykisk

lidelse (NKUP). I undersøkelsen svarer alle respondentene fra habiliteringstjenesten og

nesten halvparten fra psykisk helse og avhengighet at de hadde erfaring med at pasienter ikke fikk tilgang til utredning og behandling for sin psykiske lidelse (Kartlegging av spesialisttjenester til unge og voksne med utviklingshemming og psykisk lidelse i Norge, NKUP 2021).

For å fjerne barrierer som hindrer personer med utviklingshemming å få helsehjelp for psykiske lidelser i psykisk helsevern krever landsmøtet i NFU i tråd med CRPD artikkel 25 at:

* Helsedirektoratet lager et nasjonalt pasientforløp på tvers av helseforetak og kommuner.
* Helsedirektoratet reviderer prioriteringsveiledere slik at det blir tydelig at psykisk helsevern har ansvar for utredning og behandling av psykiske lidelser uavhengig av grad av utviklingshemming.
* Helsedirektoratet lager nasjonale faglige retningslinjer som også sikrer at det er god kompetanse i førstelinjetjenesten.
* Helse- og omsorgsdepartementet, Helsedirektoratet og regionale helseforetak gjennomgår finansieringsordningene og aktivitetskrav for å sikre at pasientgruppens behov blir ivaretatt i hele landet.
* Helse- og omsorgsdepartementet nedsetter et ekspertutvalg for å utrede og initiere arbeid med utprøving av modeller for hensiktsmessig organisering av psykisk helsehjelp til pasientgruppen.
* Statens helsetilsyn gjennomfører landsdekkende tilsyn og kontroll med tilgang for personer med utviklingshemming og psykiske lidelser til psykisk helsehjelp.
* Helsedirektoratet anmoder å igangsette et utviklingsarbeid sammen med fagmiljøer innen psykisk helsevern for å fremme tilgang til undersøkelser og god behandling.